Diari Oficial de la Generalitat Valenciana


Sumari del DOGV 2852, del 21-10-1996 (1996/839605)

ORDRE de 8 de juliol de 1996, de la Conselleria de Cultura, Educació i Ciència, per la qual es declara d'ofici la nul·litat de l'Ordre d'1 de setembre de 1994, de renovació del concert educatiu subscrit per al nivell d'EGB/Primària amb el centre docent privat Montecañada, de Paterna. Codi centre 54983805.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2852

Data del DOGV
:   21-10-1996

Secció del DOGV
:   ALTRES DISPOSICIONS

Número del document
:   1996/839605


Data del document
:   08-07-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 8 de juliol de 1996, de la Conselleria de Cultura, Educació i Ciència, per la qual es declara d'ofici la nul·litat de l'Ordre d'1 de setembre de 1994, de renovació del concert educatiu subscrit per al nivell d'EGB/Primària amb el centre docent privat MontecaÑada, de Paterna. Codi centre 65678924.   
Per l'Ordre d'1 de setembre de 1994, de la Conselleria d'Educació i Ciència, s'aprovà al centre docent privat MontecaÑada, de Paterna la renovació del concert educatiu subscrit en el nivell d'Educació Primària/EGB per a un total d'11 unitats durant el període quadriennal comprés entre els cursos acadèmics 89/90 i 92/93, i per a un total de 8 unitats durant el període que abraça des del curs escolar 93/94 fins el 96/97.  
Aquesta ordre formava part d'una sèrie de procediments enllaçats en compliment dels termes de la sentència de 17 de desembre de 1990, de la Sala Contenciosa Administrativa, secció 2ª, del Tribunal Superior de Justícia de la Comunitat Valenciana, que reconeixia el dret del centre MontecaÑada al concert singular durant el curs 86/87 - 88/89, ratificada per la sentència de 20 de gener de 1994, del Tribunal Suprem, en el recurs d'apel·lació interposat per la Generalitat Valenciana.   
Per Ordre de 12 de maig de 1994, de la Conselleria d'Educació i Ciència (DOGV de 10 de juny), es va deixar sense efecte la Resolució de 15 de juliol de 1988, del conseller de Cultura, Educació i Ciència, per la qual s'acorda rescindir el concert educatiu subscrit el 15 de maig de 1987 entre la conselleria esmentada i el titular del centre MontecaÑada. Aquesta ordre, a més de reconèixer el dret a l'abonament de les quantitats corresponents al curs acadèmic 1988/89, obre també un període excepcional perquè sol·licite simultàniament la renovació del concert educatiu reconegut, en compliment de la sentència que s'executa, pels següents períodes quadriennals. És l'Ordre d'1 de setembre de 1994, de la Conselleria d'Educació i Ciència, la que reconeix la renovació del concert educatiu.  
Durant el període d'execució econòmica dels termes establerts en l'Ordre d'1 de setembre esmentada, i fetes les comprovacions necessàries de la documentació acadèmica del centre, s'hi ha observat que els cursos 90/91, 91/92 i 92/93 varen funcionar un nombre menor d'unitats d'EGB/Primària del que es varen concertar per al conjunt del període quadriennal.  
Atès que l'objecte del concert és sustentar amb fons públics els ensenyaments impartits en el nivell d'Educació General Bàsica/Primària, i s'estableix explícitament en la normativa reguladora del règim de concerts educatius l'obligació del centre de tenir en funcionament les unitats que tinga concertades i la impossibilitat de mantenir amb fons públics unitats, grups o nivells que no hagen sigut expressament objecte de concertació.  
Atès que de la documentació aportada pel centre, a fi de justificar les quantitats abonades en concepte de salaris i càrregues socials, se'n va aportar alguna corresponent a professorat que no exercia la docència en el nivell objecte de concertació.  
Atès que un dels fins del règim de concerts educatius és el sosteniment amb fons públics dels centres concertats que no tinguen caràcter lucratiu.  
Atès que els destinataris últims dels fons públics rebuts pels centres concertats són els alumnes escolaritzats al centre i no la titularitat del centre pròpiament.  
Atès que no s'ha complit l'imperatiu legalment establert de justificació de les quantitats percebudes de l'administració.  
Atès que l'esmentada normativa reguladora estableix la possibilitat legal de realitzar modificacions anuals dels concerts educatius, atenent les circumstàncies canviants que puguen donar-se al llarg del període per al qual es subscriu un concert educatiu. Possibilitat que no va ser exercida per l'administració en tractar-se d'una execució d'un període quadriennal ja transcorregut.  
Vistes les al·legacions presentades per la titularitat del centre, així com els informes inclosos en l'expedient, entre els quals cal destacar el dictamen emès per la Comissió Permanent del Consell d'Estat en la seua reunió d'11 d'abril de 1996, en què literalment s'expressa la procedència de declarar d'ofici la nul·litat parcial de l'Ordre de la Conselleria d'Educació i Ciència, d'1 de setembre de 1994, així com l'informe emès pel Servei Jurídic de la Secretaria General de la Conselleria de Cultura, Educació i Ciència de 18 de gener de 1996.  
Atès que el fet de concertar més unitats de les que estaven en funcionament es considera com un vulneració de les normes legals i reglamentàries que regeixen els concerts educatius i que es considera com a greu la infracció comesa, de manera que es produiria, si així s'actuara, un enriquiment injust per als destinataris del concert.  
Atès que no han transcorregut quatre anys des que fou dictada l'Ordre d'1 de setembre de 1994.  
Vists la Llei Orgànica 8/1985, de 3 de juliol, Reguladora del Dret a l'Educació (BOE de 4 de juliol), modificada per la Llei Orgànica 9/1995, de 20 de novembre, de la participació, l'avaluació i el govern dels centres docents (BOE de 21 de novembre); el Reial Decret 2.377/1985, de 18 de desembre (BOE de 27 de desembre), modificat pel Reial Decret 139/1989, de 10 de febrer (BOE d'11 febrer), pel qual s'aprova el Reglament de Normes Bàsiques sobre Concerts Educatius; l'Ordre de 29 de desembre de 1992, de la Conselleria de Cultura, Educació i Ciència (DOGV de 8 de gener de 1993), per la qual es dicta el procediment a seguir per sol·licitar a l'accés al règim de concerts previstos en la Llei Orgànica 8/1985, de 3 de juliol, a la Comunitat Valenciana, o la renovació o modificació d'aquests, la Llei 30/1992, de Règim Jurídic de les Administracions Públiques i del Procediment Administració Comú (BOE de 27 de novembre); el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana (DOGV de 17 de juliol), i l'Ordre de 4 de juny de 1993, de la Conselleria de Cultura, Educació i Ciència, per la qual es fa públics els models de documents administratius en què es formalitzaran els concerts educatius (DOGV de 16 de juny).  
Fent ús de les atribucions que em confereix l'article 35 de la Llei de Govern Valencià,  
ORDENE  
Primer  
Declarar d'ofici la nul·litat parcial de l'Ordre d'1 de setembre de 1994, de la Conselleria d'Educació i Ciència, per la qual s'aprova la renovació del concert educatiu subscrit en el nivell d'Educació Primària/EGB, amb el centre docent MontecaÑada de Paterna (DOGV de 17 d'octubre), en haver-se donat els pressupostos legals i seguit els tràmits de procediment, pel que fa a l'apartat primer de l'ordre que determina el nombre d'unitats concertades per al període quadriennal de 1989/91 a 1992/93, així com qualsevol referència que respecte de dit nombre d'unitats es faça en l'articulat d'aquesta.  
Queda, per tant, concertat el centre per al període referenciat en els cursos acadèmic i unitats indicades a continuació:  
Curs acadèmic Nombre d'unitats d'EGB/Primària  
Curs 89/90 11  
Curs 90/91 10  
Curs 91/92 9  
Curs 92/93 8  
Segon  
L'administració calcularà les quantitats que, de conformitat amb el que es disposa en els distints mòduls econòmics aprovats per les lleis generals de pressupostos per als distints exercicis econòmics, li correspondrien com a màxim; quantitat que serà contrastada amb la documentació de què es disposa, i tan sols pel que fa al professorat que impartisca la docència en el nivell concertat.  
Tercera  
La modificació de concert educatiu que s'aprova per aquesta ordre es formalitzarà en el document administratiu corresponent, que s'adjuntarà com a annex a aquell en què es va formalitzar el concert educatiu original.  
Aquest document de modificació del concert, el subscriurà el director territorial corresponent, el dia i l'hora que aquest assenyale, i el titular del centre docent privat o persona que legalment el represente dins dels 15 dies següents a la publicació d'aquesta ordre.  
Si el titular del centre docent privat, el concert del qual es modifica no subscriu aquest document en el dia i l'hora indicats, sense causa justificada, s'executarà d'ofici l'esmentada modificació , sense perjudici de la possible aplicació al centre d'allò que disposen els articles 61 i 62 de la Llei Orgànica Reguladora del Dret a l'Educació.  
DISPOSICIó ADDICIONAL  
Aquesta ordre de modificació dels concerts educatius s'inscriurà en el Registre de Centres Docents de la Comunitat Valenciana.  
Contra aquesta ordre, que d'acord amb l'article 109.c) de la Llei 30/1992, posa fi a la via administrativa, podrà interposar-s'hi un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de la publicació en el Diari Oficial de la Generalitat Valenciana, després de comunicar-ho davant del conseller de Cultura, Educació i Ciència, segons el que exigeix l'article 110.3 de la Llei 30/1992.  
València, 8 de juliol de 1996  
La consellera de Cultura, Educació i Ciència,  
MARCELA MIRó PÉREZ